pythainlp/thaigov-v2-corpus-22032023 huggingface dataset:
วันจันทร์ที่ 2 สิงหาคม 2564
รัฐบาลเตือนประชาชนอย่าหลงเชื่อ กรณีมีการหลอกขายยาฟาวิพิราเวียร์ปลอม ระบุยังเป็นยาที่ใช้เฉพาะในสถานพยาบาลตามคำสั่งแพทย์ ป้องกันกรณีใช้ยาเกินจำเป็นเกิดไวรัสดื้อยา
รัฐบาลเตือนประชาชนอย่าหลงเชื่อกรณีมีการหลอกขายยาฟาวิพิราเวียร์ปลอม ระบุยังเป็นยาที่ใช้เฉพาะในสถานพยาบาลตามคำสั่งแพทย์ ป้องกันกรณีใช้ยาเกินจำเป็นเกิดไวรัสดื้อยาและรัฐบาลมีการจัดหาเพียงพอกับผู้ป่วยโดยสาธารณสุขจ่ายยาให้แก่ผู้ป่วยทำ Home Isolation แล้ว
วันที่ 2 ส.ค. 2564 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่าจากที่ในสื่อโซเชียลมีเดียได้มีการเผยแพร่ว่าขณะได้เกิดกรณีการหลอกลวงขายยาฟาวิพิราเวียร์ซึ่งเป็นยาต้านไวรัสโควิด-19 ผ่านช่องทางต่าง ๆ นั้น ขอให้ประชาชนทุกท่านระมัดระวัง อย่าหลงเชื่อไปซื้อมารับประทานเอง เพราะปัจจุบันยาฟาวิพิราเวียร์เป็นยาที่ใช้เฉพาะในสถานพยาบาลเท่านั้น ไม่มีการวางขายตามร้านขายยาหรือท้องตลาดทั่วไป
เนื่องจากการให้ยาผู้ป่วยนั้นจะต้องอยู่ภายใต้การวินิจฉัยและคำสั่งของแพทย์ ที่จะต้องพิจารณาจากระดับอาการ น้ำหนักตัว หรือโรคประจำตัวของผู้ป่วย เพื่อป้องกันกรณีการใช้ยาเกินจำเป็นและเกิดปัญหาไวรัสดื้อยาในผู้ป่วย
“ขอให้ประชาชนทุกท่านใช้ความระมัดระวังในการซื้อยาทานเอง สำหรับฟาวิพิราเวียร์นั้นไม่ได้มีการวางขายเป็นการทั่วไป การทานยายังอยู่ภายใต้คำแนะนำของแพทย์ ส่วนผู้ที่กำลังหลอกลวงประชาชนขอให้หยุดการกระทำ ขณะนี้เจ้าหน้าที่อยู่ระหว่างการตรวจสอบ หากพบการกระทำผิดจะถูกดำเนินคดีขั้นเด็ดขาดเพราะถือเป็นการกระทำผิดในขณะที่ประเทศอยู่ในสถานการณ์ฉุกเฉิน” น.ส.ไตรศุลี กล่าว
รองโฆษกประจำสำนักนายกรัฐมนตรี กล่าวว่า ปัจจุบันรัฐบาลโดยกระทรวงสาธารณสุขได้ดำเนินการจัดหายาฟาวิพิราเวียร์ให้เพียงพอทั้งการนำเข้าจากต่างประเทศ และการผลิตเองในประเทศที่ขณะนี้องค์การเภสัชกรรม (อภ.) เริ่มผลิตได้จะทยอยส่งมอบตั้งแต่เดือน ส.ค. นี้เป็นต้นไป มีศักยภาพการผลิตอยู่เดือนละ 2-4 ล้านเม็ด โดยปัจจุบันกระทรวงสาธารณสุขได้ดำเนินการจ่ายให้ผู้ป่วยโควิด-19 ที่ทำ Home Isolation ซึ่งลงทะเบียนผ่าน 1330 กด 14 โดยพิจารณาให้ยาฟ้าทะลายโจรหรือยาฟาวิพิราเวียร์ตามระดับอาการด้วยแล้ว
ในส่วนของเวชภัณฑ์ป้องกันตนเองสำหรับเจ้าหน้าที่ ขณะนี้มีอัตราการสำรองคงคลังส่วนใหญ่ยังอยู่ในระดับสูง เช่น หน้ากาก N95 มีสำรองทั้งคลังส่วนกลางและคลังภูมิภาค อัตราสำรองคงคลัง 9 เดือน ชุด PPE แบบ Coverall&Grown อัตราคงคลัง 3 เดือน ถุงคลุมรองเท้า (Shoe Cover) อัตราสำรองคงคลัง 10 เดือน หน้ากากอนามัยทางการแพทย์ (Surgical mask) มีสำรองในคลังทั่วประเทศ อัตราสำรองคงคลัง 12 เดือน ส่วนใดที่สำรองคงคลังลดลงกระทรวงสาธารณสุขก็มีการจัดหาให้เพียงพอ
วันจันทร์ที่ 18 กรกฎาคม 2565
ครม.ร่วมวงอาเซียนด้านสตรี หนุนเท่าเทียมระหว่างเพศ ใช้ดิจิทัลเสริมศักยภาพสตรีสู่ธุรกิจ
ครม.ร่วมวงอาเซียนด้านสตรี หนุนเท่าเทียมระหว่างเพศ ใช้ดิจิทัลเสริมศักยภาพสตรีสู่ธุรกิจ
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 18 กรกฎาคม 2565 ว่า ครม.เห็นชอบร่างถ้อยแถลงร่วมการประชุมรัฐมนตรีอาเซียนด้านสตรี ครั้งที่ 4 ตามที่กระทรวงการพัฒนาสังคมและความมั่นคงของมนุษย์เสนอ ซึ่งมีสาระสำคัญเป็นการยืนยันความมุ่งมั่นในการส่งเสริมความเสมอภาคระหว่างเพศและการเสริมพลังสตรีและเด็กหญิงในภูมิภาคอาเซียนตามวิสัยทัศน์ประชาคมอาเซียน ปี 2568 โดยตระหนักถึง 1) ผลกระทบด้านเพศภาวะในสถานการณ์การแพร่ระบาดของโรคโควิด-19 ต่อสตรีและเด็กหญิง 2) สถานะของสตรีที่มีแนวโน้มอยู่ด้อยกว่าบุรุษ และกลุ่มสตรีที่อาศัยในชนบทที่ยากจน กลุ่มสตรีชาติพันธุ์ สตรีพิการ สตรีย้ายถิ่นฐาน ต้องเผชิญกับความเสี่ยงที่จะถูกละทิ้งไว้ข้างหลัง และมุ่งให้ความสำคัญในการสร้างโอกาสการเข้าถึงของสตรีผ่านการปฏิวัติทางดิจิทัล เช่น การส่งเสริมผู้ประกอบการสตรีดิจิทัลและการสร้างความเข้มแข็งในการแข่งขันทางดิจิทัลเพื่อให้สตรีของอาเซียนปรับตัว พัฒนา และประสบความสำเร็จภายหลังจากการแพร่ระบาดของโรคโควิด-19 ในภูมิภาคอาเซียน
มากไปกว่านั้น สาระสำคัญของร่างถ้อยแถลงร่วมยังได้ยืนยันถึงการส่งเสริมสตรีใน 2 ด้าน ประกอบด้วย 1) ส่งเสริมสตรีในเศรษฐกิจดิจิทัล ผ่านการปรับปรุงการเข้าถึงการสนับสนุนและข้อมูลด้านการเงิน การฝึกอบอรม เสริมสร้างศักยภาพ โอกาสด้านการตลาดและความเชื่อมโยงนโยบายอื่น ๆ 2) การมีส่วนร่วมของสตรีในกระบวนการตัดสินใจและการกำหนดนโยบาย โดยรับฟังเสียงและความต้องการของสตรี เพื่อประกันว่าการดำเนินนโยบายและแผนงานมีมุมมองมิติเพศภาวะ ทั้งนี้ กระทรวงการพัฒนาสังคมฯ จะแจ้งผลการรับรองร่างถ้อยแถลงร่วมฯ ไปยังสำนักเลขาธิการอาเซียนต่อไป
วันพุธที่ 9 มีนาคม 2565
"กระชับความสัมพันธ์ไทยมาเลเซีย"
วันพุธ ที่ 9 มี.ค.65 พล.อ. ประยุทธ์ จันทร์โอชา นรม.และรมว.กห. ได้มอบหมายให้ พล.อ.ชัยชาญ ช้างมงคล รมช.กห.เป็นผู้แทนให้การต้อนรับ พล.อ.อ. Tan Sri Dato’ Sri Haji Affendi bin Buang (ตัน ซรี ดาโตะ ซรี ฮัจญี อัฟเฟนดิ บิน บวง) ผบ.ทสส.มาเลเซีย
ในโอกาสเดินทางเยือนไทยอย่างเป็นทางการในฐานะแขกของ กองทัพไทย ระหว่าง 7-10 มี.ค.65
โดยทั้งสองฝ่าย เห็นร่วมกันในการประชุมหารือภายใต้กลไกและกรอบความร่วมมือต่างๆที่มีร่วมกันเพื่อผลักดันให้เกิดความคืบหน้าอย่างเป็นรูปธรรม และผลักดันความร่วมมือด้านอุตสาหกรรมป้องกันประเทศ
รมช.กห กล่าวต้อนรับและได้กล่าวถึงความขอบคุณที่ พล.อ.ประยุทธ์ จันทร์โอชา นรม.และรมว.กห.ได้ส่งไปถึง นรม. ของมาเลเซียที่ได้เดินทางมาพบและได้หารือข้อราชการระหว่างกันอันจะนำไปสู่ความร่วมมือในทุกด้าน อาทิ ด้านเศรษฐกิจ และความมั่นคง ส่วนในด้านการทหาร รมช.กห.ได้ย้ำถึงความสัมพันธ์อันดีระหว่างกระทรวงกลาโหมทั้งสองประเทศและความร่วมมือด้านความมั่นคงที่ทางมาเลเซียสนับสนุนไทยเป็นอย่างดีมาตลอด
ทาง ผบ.ทสส.มาเลเซีย ได้ขอบคุณในการต้อนรับทั้งในระดับรัฐบาลและกองทัพและได้กล่าวถึงความสัมพันธ์อันแน่นแฟ้นระหว่างสองประเทศในทุกระดับโดยเฉพาะทางด้านความมั่นคงที่มีความไว้เนื้อเชื่อใจกันมาโดยตลอด โดยทางด้านการทหารนั้นได้มีการเยือนระหว่างกันในทุกระดับรวมทั้งทางด้านการศึกษาที่ได้มีการแลกเปลี่ยนทางการศึกษาในระดับต่างๆและพร้อมให้การสนับสนุนงานด้านความมั่นคงระหว่างกันเพื่อสานต่อความสัมพันธ์อันดีให้แน่นแฟ้นมากขึ้น
#กลาโหม135ปี
วันอังคารที่ 5 เมษายน 2565
สธ.รับมอบชุดตรวจโควิด 19 ด้วยตนเอง สนับสนุนการดำเนินงานป้องกันควบคุมโรค
กระทรวงสาธารณสุขรับมอบชุดตรวจโควิด 19 ด้วยน้ำลาย และโพรงจมูก สำหรับตรวจหาเชื้อด้วยตนเอง และหน้ากากอนามัย KN95 เตรียมส่งสนับสนุนหน่วยงานในพื้นที่ดำเนินงานป้องกันควบคุมโรค
วันนี้ (5 เมษายน 2565) นายแพทย์ณรงค์ สายวงศ์ รองปลัดกระทรวงสาธารณสุข พร้อมด้วยคณะผู้บริหารกระทรวงสาธารณสุข รับมอบชุดตรวจโควิด 19 (ATK ด้วยน้ำลาย) จำนวน 1,000 ชุด ชุดตรวจโควิด 19(ATK แบบเก็บสารคัดหลั่งจากโพรงจมูก) จำนวน 900 ชุด และหน้ากากอนามัย KN95 จำนวน 2,000 ชิ้น รวมมูลค่า 200,000 บาท จากคุณโทนี่ หยาง ประธานกรรมการบริษัท เอชไอพี โกลบอล จำกัด และนายกสมาคมผู้ประกอบการระบบรักษาความปลอดภัยไทย เพื่อสนับสนุนบุคลากรทางการแพทย์ในการปฏิบัติงานป้องกันควบคุมโรคโควิด 19
นายแพทย์ณรงค์กล่าวว่า ปัจจุบันการแพร่ระบาดของโรคโควิด 19 เป็นสายพันธุ์โอมิครอนซึ่งแพร่ได้ง่าย กระทรวงสาธารณสุขเร่งดำเนินการควบคุมการระบาดโดยการคัดกรองผู้ที่มีความเสี่ยงให้เข้าระบบการรักษาโดยเร็วควบคู่ไปกับรณรงค์ให้ประชาชนเข้ารับวัคซีนโควิด 19 ทั้งเข็มปกติและเข็มกระตุ้น เพื่อลดการป่วยหนักและลดการเสียชีวิตโดยชุดตรวจโควิดATK แบบน้ำลาย และแบบโพรงจมูก ที่ได้รับในวันนี้ สถานพยาบาลสามารถนำไปใช้ในการตรวจคัดกรองผู้ที่มีความเสี่ยงได้อย่างรวดเร็ว ส่วนหน้ากากอนามัย KN95 บุคลากรทางการแพทย์มีความจำเป็นต้องใช้ในการปฏิบัติงานอย่างต่อเนื่อง กระทรวงสาธารณสุขจะรีบจัดสรรและส่งต่อไปยังสถานพยาบาลในพื้นที่ที่มีความจำเป็น เพื่อนำไปใช้ให้เกิดประโยชน์สูงสุดต่อไป
****************************************5 เมษายน2565
วันศุกร์ที่ 23 กรกฎาคม 2564
รมว.เฮ้ง พอใจภาพรวม หลังปิดศูนย์คัดกรองโควิด-19 เชิงรุกที่สนามไทย ญี่ปุ่น ดินแดง มีผู้ประกันตนและประชาชนมาตรวจเกือบหมื่นคน ส่งรักษาตัวใน Hospitel แล้วเกือบ 1,000 คน
รัฐมนตรีว่าการกระทรวงแรงงาน พอใจภาพรวม หลังปิดศูนย์คัดกรองโควิด-19 เชิงรุกที่สนามไทย ญี่ปุ่น ดินแดง มีผู้ประกันตนและประชาชนมาตรวจเกือบหมื่นคน ส่งรักษาตัวใน Hospitel แล้วเกือบ 1,000 คน
เมื่อวันที่ 23 กรกฎาคม 2564 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงสรุปภาพรวมการตรวจคัดกรองโควิด-19 เชิงรุก สำหรับผู้ประกันตนและประชาชนทั่วไป ตามโครงการแรงงาน…เราสู้ด้วยกัน ที่ศูนย์เยาวชนกรุงเทพมหานคร (ไทย – ญี่ปุ่น) เขตดินแดง กรุงเทพมหานคร ซึ่งวันนี้เป็นวันสุดท้ายของการตรวจ ว่า จากสถานการณ์การแพร่ระบาดของโรคโควิด-19 ระลอกใหม่ครั้งนี้ ซึ่งมีผู้สัมผัสใกล้ชิดกับกลุ่มเสี่ยงจำเป็นจะต้องเข้ารับการตรวจหาเชื้อเป็นจำนวนมาก ทำให้ขณะนี้หลายโรงพยาบาลของรัฐและเอกชนเกิดความแออัด ต้องรอคิวนาน และเพื่อเป็นการอำนวยความสะดวกแก่ผู้ประกันตนและประชาชนทั่วไปให้ได้รับการตรวจอย่างรวดเร็ว ท่านนายกรัฐมนตรีและ รมว.กลาโหม พล.อ.ประยุทธ์ จันทร์โอชา จึงได้มีข้อสั่งการให้กระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี บูรณาการความร่วมมือกับกระทรวงมหาดไทย โดยกรุงเทพมหานคร และกระทรวงสาธารณสุข โดย สปสช.ดำเนินการตรวจโควิด-19 เชิงรุก ตามโครงการแรงงาน…เราสู้ด้วยกัน โดยไม่เสียค่าใช้จ่าย ในวันนี้ (23 ก.ค.64) เป็นวันสุดท้ายของการเปิดให้บริการ ซึ่งจากการดำเนินการตรวจโควิดเชิงรุกในครั้งนี้ภาพรวมเป็นที่น่าพอใจ
นายสุชาติ กล่าวถึงภาพรวมการตรวจโควิด-19 เชิงรุก ที่อาคารกีฬาเวสน์ 1 ศูนย์เยาวชนกรุงเทพมหานคร (ไทย – ญี่ปุ่น) เขตดินแดง ซึ่งตั้งแต่เปิดบริการตรวจตั้งแต่วันที่ 12 – 22 ก.ค.64 พบว่า มีผู้มาตรวจแล้วจำนวนเกือบ 10,000 คน สำหรับผู้ที่ตรวจพบเชื้อและมีอาการจะถูกส่งตัว เข้ารับการรักษาที่โรงพยาบาลในเครือข่ายประกันสังคม ส่วนผู้ที่ตรวจพบเชื้อแล้วไม่มีอาการหรืออยู่ในระดับสีเหลืองตามเกณฑ์ที่กระทรวงสาธารณสุขกำหนด จะถูกส่งตัวเข้ารับการรักษาที่ Hospitel ของประกันสังคม ซึ่งจะมีทีมแพทย์และพยาบาลดูแล ซึ่งขณะนี้ได้ส่งตัวเข้ารับการรักษาแล้วเกือบ 1,000 คน
“การตรวจโควิด-19 เชิงรุกดังกล่าวจะเป็นการชะลอการแพร่กระจายของเชื้อและควบคุมการแพร่ระบาดในช่วงที่รอการฉีดวัคซีนให้แก่แรงงานในสถานประกอบการ เป็นการสร้างภูมิคุ้มกันหมู่ในกลุ่มแรงงาน เพื่อให้ภาคแรงงานเข้มแข็งและกิจการเดินหน้าต่อไปได้โดยเร็ว”นายสุชาติ กล่าวในท้ายสุด
วันศุกร์ที่ 30 กรกฎาคม 2564
ข่าวดีผู้สูงอายุ! “จุรินทร์” ให้คืนเบี้ยยังชีพซ้ำซ้อน จ่ายเงินช่วยตามบัตรสวัสดิการแห่งรัฐให้ผู้สูงอายุ 4.7 ล้านคน ขยายโครงการพักหนี้คนแก่อีก 6 เดือนถึง มีค. 65
ข่าวดีผู้สูงอายุ! “จุรินทร์” ให้คืนเบี้ยยังชีพซ้ำซ้อน จ่ายเงินช่วยตามบัตรสวัสดิการแห่งรัฐให้ผู้สูงอายุ 4.7 ล้านคน ขยายโครงการพักหนี้คนแก่อีก 6 เดือนถึง มีค. 65
วันที่ 30 ก.ค.64 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่าที่ประชุมคณะกรรมการผู้สูงอายุแห่งชาติ (กผส.) ซึ่งมีนายจุรินทร์ ลักษณวิศิษฏ์ รองนายกรัฐมนตรีเป็นประธาน ได้มีการหารือเรื่องการดูแลผู้สูงอายุภายใต้สถานการณ์ปัจจุบันและการขับเคลื่อนสังคมผู้สูงอายุไทย โดยมีมติดังนี้
1. เห็นชอบแนวทางการจ่ายเงินสงเคราะห์เพื่อการยังชีพแก่ผู้สูงอายุที่มีรายได้น้อยที่ได้รับสิทธิจากโครงการบัตรสวัสดิการแห่งรัฐ โดยเป็นการจ่ายย้อนหลังให้แก่ผู้มีสิทธิ์จำนวน 4.7 ล้านคน รายละเอียดคือ
-ปีงบประมาณ 2563 จ่ายเงินสงเคราะห์ตั้งแต่เดือน มิ.ย.-ก.ย. อัตรา 100บาท/เดือน สำหรับผู้สูงอายุที่มีรายได้ไม่เกิน 30,000 บาทต่อปี และอัตรา 50บาท/เดือน สำหรับผู้สูงอายุที่มีรายได้มากกว่า 30,000 บาทต่อปี แต่ไม่เกิน 1 แสนบาทต่อปี
-ปีงบประมาณ 2564 เป็นอัตราเช่นเดียวกับปีก่อน จ่ายเดือนเว้นเดือน (6 งวด) เริ่มตั้งแต่ตุลาคม 2563
2. เรื่องการรับเบี้ยยังชีพผู้สูงอายุซ้ำซ้อนกับสวัสดิการอื่นที่เคยเป็นประเด็นก่อนหน้า ที่ประชุมมีมติตามคำวินิจฉัยของสำนักงานคณะกรรมการกฤษฎีกา คือ 1) คืนเงินที่เรียกเก็บจากผู้สูงอายุที่รับเงินซ้ำซ้อนกับสวัสดิการอื่น ซึ่งมีจำนวนประมาณ 1.5 หมื่นราย และมอบหมายให้กระทรวงมหาดไทยและกระทรวงการคลังหาแนวทางดำเนินการให้แล้วเสร็จภายในหนึ่งเดือน หลัง ครม. พิจารณาเห็นชอบมติดังกล่าว 2) ถอนฟ้องหรือระงับการบังคับคดีในกรณีองค์กรปกครองส่วนท้องถิ่นได้มีการดำเนินคดีเรียกคืนเบี้ยยังชีพผู้สูงอายุไปแล้ว และ 3) แต่งตั้งคณะอนุกรรมการกำหนดนโยบายเบี้ยยังชีพผู้สูงอายุ ประกอบด้วยผู้ทรงคุณวุฒิด้านต่าง ๆ เพื่อศึกษาแนวทางการกำหนดนโยบายและหลักเกณฑ์ในการจ่ายเบี้ยยังชีพฯ แบบใหม่ให้มีประสิทธิภาพและครอบคลุมทุกมิติ
3) เห็นชอบขยายเวลาการพักชำระหนี้ของลูกหนี้กองทุนผู้สูงอายุ ต่อไปอีก 6 เดือน จากที่จะหมดเวลาในเดือน 30 ก.ย.ปีนี้ ไปจนถึง 31 มี.ค. 2565
4) เห็นชอบแผนปฏิบัติการด้านผู้สูงอายุ ระยะที่ 3 (พ.ศ. 2566 - 2580) พร้อมรับสังคมสูงวัยแบบสมบูรณ์ ซึ่งประกอบแผนฯ ย่อย 1) เตรียมความพร้อมของประชากรก่อนวัยสูงอายุ 2) ยกระดับคุณภาพชีวิตผู้สูงอายุทุกมิติอย่างทั่วถึงและเป็นธรรม 3) ปฏิรูปและบูรณาการระบบบริหารเพื่อรองรับสูงวัยอย่างมีคุณภาพ 4) เพิ่มศักยภาพการวิจัยการพัฒนาเทคโนโลยีและนวัตกรรมรองรับสังคมสูงวัย
ทั้งนี้ นายจุรินทร์ยังได้กล่าวว่า คณะกรรมการผู้สูงอายุแห่งชาติมีความห่วงใยและขอเป็นกำลังใจให้แก่ผู้สูงอายุในช่วงสถานการณ์โควิด-19 และจะกำชับให้ทุกหน่วยงานที่เกี่ยวข้องกับการแก้ปัญหาการแพร่ระบาดของโรคฯ ให้การดูแลผู้สูงอายุเป็นกรณีพิเศษ
วันศุกร์ที่ 22 กรกฎาคม 2565
รองนายกฯ วิษณุ เป็นประธานพิธีมอบผ้าไตรโครงการบรรพชาอุปสมบท 910 รูป เฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
รองนายกฯ วิษณุ เป็นประธานพิธีมอบผ้าไตรโครงการบรรพชาอุปสมบท 910 รูป เฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565
วันนี้ (22 กรกฎาคม 2565) เวลา 14.30 น. ณ ตึกสันติไมตรี หลังนอก ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มอบหมายนายวิษณุ เครืองาม รองนายกรัฐมนตรี เป็นประธานในพิธีมอบผ้าไตรโครงการบรรพชาอุปสมบท 910 รูป เฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 โดยมีนายอิทธิพล คุณปลื้ม รัฐมนตรีว่าการกระทรวงวัฒนธรรม นางกนกวรรณ วิลาวัลย์ รัฐมนตรีช่วยว่าการกระทรวงศึกษาธิการ นายดิสทัต โหตระกิตย์ เลขาธิการนายกรัฐมนตรี ผู้บริหารหน่วยราชการในพระองค์ ผู้บรรพชาอุปสมบทฯ ในส่วนกลาง (กรุงเทพมหานคร) จำนวน 91 คน และผู้แทนจากสำนักงานพระพุทธศาสนาจังหวัด จำนวน 76 คน ข้าราชการพลเรือน ทหาร ตำรวจ ตัวแทนภาคเอกชน ประชาชน และเจ้าหน้าที่ที่เกี่ยวข้องเข้าร่วมพิธี ตามลำดับพิธีดังนี้
รองนายกรัฐมนตรี จุดธูปเทียนบูชาพระรัตนตรัย ถวายธูปเทียนแพหน้าพระฉายาลักษณ์สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง จากนั้น ถวายพัดรองที่ระลึกเนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 แด่พระสงฆ์ จำนวน 10 รูป พระสงฆ์ให้ศีล เจ้าหน้าที่ปฏิบัติพิธีสงฆ์อาราธนาพระปริตร พระสงฆ์เจริญพระพุทธมนต์ จบแล้ว พระสงฆ์เจริญชัยมงคลคาถา
จากนั้น รองนายกรัฐมนตรี พร้อมด้วยผู้บริหารหน่วยราชการในพระองค์ รัฐมนตรีว่าการกระทรวงวัฒนธรรม รัฐมนตรีช่วยว่าการกระทรวงศึกษาธิการ เลขาธิการนายกรัฐมนตรี และคณะผู้บริหาร ร่วมมอบผ้าไตรให้แก่ผู้เข้าร่วมโครงการฯ แล้วถวายเครื่องไทยธรรม พระสงฆ์อนุโมทนา กรวดน้ำ รับพร เป็นอันเสร็จพิธี
.............................
วันอังคารที่ 16 สิงหาคม 2565
แท็กซี่ สามล้อ วินมอเตอร์ไซค์ ยิ้มรับ! ครม. อนุมัติ ร่าง พ.ร.ฎ. ลดภาษีประจำปีสำหรับรถยนต์รับจ้าง รถยนต์รับจ้างสามล้อ และรถจักรยานยนต์สาธารณะ ตามกฎหมายว่าด้วยรถยนต์ พ.ศ. ....
แท็กซี่ สามล้อ วินมอเตอร์ไซค์ ยิ้มรับ! ครม. อนุมัติ ร่าง พ.ร.ฎ. ลดภาษีประจำปีสำหรับรถยนต์รับจ้าง รถยนต์รับจ้างสามล้อ และรถจักรยานยนต์สาธารณะ ตามกฎหมายว่าด้วยรถยนต์ พ.ศ. .... ช่วยลดภาษีประจำปี ลดต้นทุนผู้ประกอบการรถสาธารณะ บรรเทาภาระค่าใช้จ่าย
วันที่ 16 สิงหาคม 2565 นายธนกร วังบุญคงชนะ โฆษกประจำสำนักนายกรัฐมนตรี แถลงมติคณะรัฐมนตรีอนุมัติหลักการร่าง พ.ร.ฎ. ลดภาษีประจำปีสำหรับรถยนต์รับจ้าง รถยนต์รับจ้างสามล้อ และรถจักรยานยนต์สาธารณะตามกฎหมายว่าด้วยรถยนต์ พ.ศ. .... เพื่อช่วยลดต้นทุนการประกอบการรถสาธารณะทั้งรถยนต์รับจ้าง (แท็กซี่) รถยนต์รับจ้างสามล้อ และรถจักรยานยนต์สาธารณะ บรรเทาภาระค่าใช้จ่ายจากราคาพลังงานโลกมีการปรับตัวสูงขึ้น เนื่องจากวิกฤติพลังงานรอบใหม่ทั้งน้ำมันเชื้อเพลิงและก๊าซธรรมชาติ จากสงครามการสู้รบระหว่างรัสเซียและยูเครน กระทบต่อเศรษฐกิจไทยที่พึ่งพาการนำเข้าพลังงานถึงร้อยละ 75 ส่งผลให้ต้นทุนการประกอบการของรถสาธารณะเพิ่มสูงขึ้น กระทบต่อรายได้ของผู้ประกอบอาชีพ อาจจะไม่เพียงพอต่อการดำรงชีวิต
ทั้งนี้ ร่างพ.ร.ฎ.ฯ มีสาระสำคัญเป็นการกำหนดให้ลดอัตราภาษีรถประจำปีสำหรับรถยนต์รับจ้าง รถยนต์รับจ้างสามล้อและรถจักรยานยนต์สาธารณะ ที่ครบกำหนดเสียภาษีรถประจำปีระหว่างวันที่ 1 ตุลาคม 65 ถึง 30 กันยายน 66 ลงร้อยละ 90 ของอัตราภาษีประจำปีท้ายพ.ร.บ. รถยนต์พ.ศ. 22 ดังนี้
รถยนต์รับจ้าง (รถแท็กซี่) มีน้ำหนักรถ 1,300 กก. เสียภาษี 68.50 บาทจากเดิม 685 บาท น้ำหนักรถ 2,000 กก. เสียภาษี 106 บาทจากเดิม 1,060 บาท
รถยนต์รับจ้างสามล้อ น้ำหนัก 500 กก. เสียภาษี 18.50 บาท จากเดิม 185 บาท
รถจักรยานยนต์สาธารณะ (อัตราภาษีจะคิดต่อคัน) เสียภาษี 10 บาท จากเดิม 100 บาท
ซึ่งมาตรการลดอัตราภาษี ในครั้งนี้ ทำให้รัฐสูญเสียรายได้ประมาณ 70,257,501.07 บาท หรือคิดเป็นร้อยละ 0.197 ของภาษีของรถทุกประเภททั้งหมดที่จัดเก็บ จึงส่งผลกระทบต่อรายได้ของ กทม. และ อปท. เพียงเล็กน้อยแต่สามารถช่วยบรรเทาความเดือดร้อนและภาระค่าใช้จ่ายของผู้ประกอบอาชีพขับรถสาธารณะได้อีกมาตรการหนึ่ง
โฆษกประจำสำนักนายกรัฐมนตรี ยังกล่าวเพิ่มเติมว่า ที่ผ่านมารัฐบาลได้ดำเนินการเยียวยาโครงการช่วยเหลือกลุ่มอาชีพ รถแท็กซี่ และรถยนต์สาธารณะที่มีอายุเกิน 65 ปี ที่อยู่ในกลุ่มแรงงานนอกระบบและไม่เป็นผู้ประกันตน ตาม ม.33 ม. 39 และม. 40 ในพื้นที่ควบคุมสูงสุดและเข้มงวด 29 จังหวัด ไปแล้ว รวม 16,694 คน (แท็กซี่ จำนวน 12,918 คนและวินมอเตอร์ไซค์ จำนวน 3,776 คน) โดยสนับสนุนเงินช่วยเหลือค่าของชีพคนละ 5000 บาท/เดือน รวม 16,694 คน ภายใต้กรอบวงเงิน 166.94 ล้านบาท แล้ว
วันเสาร์ที่ 30 เมษายน 2565
บ.เอกชนยักษ์ใหญ่ ขอบคุณ ก.แรงงาน หนุนธุรกิจเดินต่อได้ ด้วยวัคซีนจาก Factory Sandbox
. .
เมื่อวันที่ 29 เมษายน 2565นายสุชาติ ชมกลิ่น รัฐมนตรีว่าการกระทรวงแรงงานให้การต้อนรับ Mr.Jackie Chang ประธานบริหารบริษัท เดลต้า อีเลคโทรนิคส์ (ประเทศไทย) จำกัด มหาชน พร้อมคณะ
ที่ได้เข้าขอบคุณกระทรวงแรงงาน เนื่องในโอกาสที่มอบวัคซีนแก่พนักงานของบริษัทฯ ในการป้องกันการแพร่ระบาดของโรคโควิด-19 ภายใต้โครงการ Factory Sandbox ที่ดำเนินการโดยกระทรวงแรงงานตามนโยบายรัฐบาล โดยมีนายบุญชอบ สุทธมนัสวงษ์ ปลัดกระทรวงแรงงาน นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) นายไพโรจน์ โชติกเสถียร อธิบดีกรมการจัดหางาน นายนิยม สองแก้ว อธิบดีกรมสวัสดิการและคุ้มครองแรงงาน นายบุญสงค์ ทัพชัยยุทธ์ เลขาธิการสำนักงานประกันสังคม และนางสาวไพลิน จินดามณีพร รองอธิบดีกรมพัฒนาฝีมือแรงงานร่วมให้การต้อนรับ ณ ห้องจัตุมงคล ชั้น 6 อาคารกระทรวงแรงงาน
นายสุชาติกล่าวว่า กระทรวงแรงงานได้ให้ความสำคัญกับพี่น้องแรงงาน เนื่องจากเป็นกำลังสำคัญในการพัฒนาและขับเคลื่อนเศรษฐกิจของประเทศ ซึ่งในช่วงของการแพร่ระบาดของโควิด-19 ที่ผ่านมา พบว่า พี่น้องแรงงาน นายจ้าง ตลอดจนเจ้าของสถานประกอบกิจการต่างได้รับผลกระทบเป็นห่วงโซ่ หากยังนิ่งนอนใจ ไม่เร่งหาทางออกก็จะยิ่งสร้างผลเสียให้กับประเทศ ในโอกาสนี้ต้องขอขอบคุณพล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมที่เป็นเสาหลักในการขับเคลื่อนและสั่งการให้กระทรวงแรงงานเร่งดำเนินการโครงการ Factory Sandbox เพื่อตรวจคัดกรองโควิด-19 เชิงรุกในสถานประกอบกิจการภาคการผลิตส่งออก คัดแยกผู้ติดเชื้อและไม่ติดเชื้อออกจากกัน รวมถึงเร่งระดมฉีดวัคซีนให้แก่แรงงานผู้ประกันตนทุกคนในแต่ละโรงงาน เพื่อป้องกันการเกิดคลัสเตอร์แพร่ระบาดในโรงงานขนาดใหญ่ ซึ่งจะทำให้สามารถรักษาการจ้างงาน เกิดการผลิตเพื่อการส่งออกของประเทศได้อย่างต่อเนื่อง
Mr. Jackie กล่าวว่า ขอบคุณกระทรวงแรงงานที่ได้ให้ความสำคัญและได้มอบวัคซีนให้กับพนักงานของบริษัทเดลต้าฯ กว่า 17,000 คน ซึ่งเป็นคนไทยทั้งหมด 100 เปอร์เซ็นต์ ทั้งนี้ ผลจากการได้รับวัคซีนผ่านโครงการ Factory Sandbox ทำให้ธุรกิจของบริษัทฯ สามารถเดินหน้าต่อไปได้ เกิดการจ้างงานและสร้างมูลค่าทางเศรษฐกิจเป็นเม็ดเงินจำนวนมหาศาลให้กับประเทศไทยได้อย่างต่อเนื่อง โดยเมื่อปี 2020 – 2021 ที่ผ่านมามีมูลค่าทางธุรกิจจาก 5 หมื่นล้านบาท เป็น 8 หมื่นล้านบาท สามารถจ่ายโบนัสให้กับพนักงานได้ถึง 6.5 เปอร์เซ็นต์ แม้ว่าจะอยู่ในช่วงการแพร่ระบาดของโควิด-19 ก็ตาม
วันจันทร์ที่ 18 ตุลาคม 2564
“เนวินธุ์” ผู้ช่วยรัฐมนตรีฯ ดีอีเอส ร่วมการประชุมคณะมนตรีประชาคมเศรษฐกิจอาเซียนและรัฐมนตรีอาเซียนด้านดิจิทัล
“เนวินธุ์” ผู้ช่วยรัฐมนตรีฯ ดีอีเอส ร่วมการประชุมคณะมนตรีประชาคมเศรษฐกิจอาเซียนและรัฐมนตรีอาเซียนด้านดิจิทัล
เมื่อวันจันทร์ที่18ตุลาคม2564นายเนวินธุ์ช่อชัยทิพฐ์ผู้ช่วยรัฐมนตรีประจำกระทรวงดิจิทัลเพื่อเศรษฐกิจและสังคมได้เข้าร่วมการประชุมร่วมระหว่างคณะมนตรีประชาคมเศรษฐกิจอาเซียนและรัฐมนตรีอาเซียนด้านดิจิทัล(The Interface between the AEC Council and the ASEAN Digital Ministers (ADGMIN)ผ่านระบบประชุมทางไกลณห้องประชุมThink Bigชั้น20สำนักงานพัฒนาธุรกรรมทางอิเล็กทรอนิกส์ซึ่งเป็นช่วงหนึ่งของการประชุมคณะมนตรีประชาคมเศรษฐกิจอาเซียนครั้งที่20โดยมีบรูไนดารุสซาลามในฐานะประธานการประชุมคณะมนตรีประชาคมเศรษฐกิจอาเซียน(AEC Council)ปี2564ทำหน้าที่ประธานการประชุมฯ
การประชุมดังกล่าวฯจัดขึ้นเป็นครั้งแรกเพื่อแลกเปลี่ยนมุมมองเกี่ยวกับวาระการปรับเปลี่ยนไปสู่ดิจิทัลของภูมิภาคอาเซียนและแนวทางการผสานความร่วมมือระหว่างสาขาเพื่อยกระดับการพัฒนาด้านเศรษฐกิจของภูมิภาคด้วยการปรับเปลี่ยนไปสู่ดิจิทัล โอกาสนี้ผู้ช่วยรัฐมนตรีฯได้ร่วมแลกเปลี่ยนมุมมองร่วมกับรัฐมนตรีอาเซียนเกี่ยวกับการผสานความร่วมมือระหว่างองค์กรอาเซียนรายสาขาที่เกี่ยวข้องเพื่อขับเคลื่อนวาระการปรับเปลี่ยนไปสู่ดิจิทัลของภูมิภาคอาเซียน
โดยได้กล่าวถึงแนวทางการมุ่งสู่วาระดังกล่าวโดยการเสริมสร้างความเข้มแข็งด้านดิจิทัลในภูมิภาคอาเซียนผ่านการเร่งขับเคลื่อนแผนแม่บทอาเซียนดิจิทัลค.ศ. 2025รวมถึงการประสานงานและการบูรณาการความร่วมมือข้ามสาขาผ่านแผนงาน/ข้อริเริ่มอาเซียนที่เกี่ยวข้องเพื่อให้เกิดความสอดคล้องในการดำเนินงานความร่วมมืออันจะนำไปสู่การเติบโตของเศรษฐกิจดิจิทัลของภูมิภาคที่ครอบคลุมเข็มแข็งยืดหยุ่นและยั่งยืนอีกทั้งยังได้แสดงความพร้อมของไทยในการร่วมผสานงานและยกระดับความร่วมมือระหว่างสาขาและประเทศสมาชิกอาเซียนผ่านกลไกความร่วมมือที่มีอยู่เพื่อที่จะสามารถใช้ประโยชน์สูงสุดจากทรัพยากรและศักยภาพที่มีได้อย่างเต็มที่อันจะนำไปสู่การบรรลุวิสัยทัศน์ของอาเซียนในการเป็นประชาคมชั้นนำด้านดิจิทัลที่แข็งแกร่งและก้าวไปข้างหน้าสู่ความสำเร็จและบรรลุเป้าหมายร่วมกันของอาเซียนต่อไป
**********
วันอังคารที่ 1 กุมภาพันธ์ 2565
ครม.อนุมัติงบกลาง 251 ล้านบาทจ้างเหมาพนักงานปฏิบัติงานของกรมอุทยานแห่งชาติ สัตว์ป่าและพันธุ์พืช 3,999 อัตรา
ครม.อนุมัติงบกลาง 251 ล้านบาทจ้างเหมาพนักงานปฏิบัติงานของกรมอุทยานแห่งชาติ สัตว์ป่าและพันธุ์พืช 3,999 อัตรา
วันที่ 1 กุมภาพันธ์ 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี(ครม.)อนุมัติโครงการจ้างเหมาพนักงานปฏิบัติงานของกรมอุทยานแห่งชาติ สัตว์ป่าและพันธุ์พืชประจำปีงบประมาณ 2565 วงเงินงบประมาณ 251.94 ล้านบาท โดยใช้งบประมาณจากงบกลาง รายการเงินสำรองจ่ายเพื่อกรณีฉุกเฉินหรือจำเป็น ประจำปีงบประมาณ 2565 สำหรับจ้างเหมาพนักงานจำนวน 3,999 อัตรา ในอัตราจ้าง 9,000 บาทต่อเดือน ระยะเวลาการจ้าง 7 เดือน ระหว่าง มี.ค.-ก.ย. 2565 เพื่อปฏิบัติงานตามภารกิจสำคัญของกรมอุทยานแห่งชาติ สัตว์ป่าและพันธุ์พืช
น.ส.ไตรศุลี กล่าวว่าโครงการดังกล่าวเป็นการจ้างงานราษฎรในพื้นที่มาช่วยสนับสนุนการดำเนินงานตามภารกิจของหน่วยงานในพื้นที่ในการอนุรักษ์ คุ้มครอง และฟื้นฟูทรัพยากรป่าไม้และสัตว์ป่า เช่น งานด้านป้องกันรักษาป่า การลาดตระเวนตรวจปราบปรามการลักลอบทำลายทรัพยากรป่าไม้ในอุทยานแห่งชาติ เขตรักษาพันธุ์สัตว์ป่า เขตห้ามล่าสัตว์ป่า งานควบคุมไฟป่าและหมอกควัน งานปราบปรามการค้าสัตว์ป่าและพืชป่าระหว่างประเทศ งานอนุรักษ์ทรัพยากรป่าต้นน้ำ งานสำรวจและวิเคราะห์ข้อมูลป่าไม้ งานบริการท่องเที่ยวเพื่อสร้างรายได้ให้กับประเทศ รวมทั้งเพื่อบรรเทาความเดือดร้อนของพนักงานที่ถูกเลิกจ้างในส่วนที่ถูกปรับลดงบประมาณ เนื่องมาจากการได้รับผลกระทบจากการระบาดของโควิด-19
--------------------
วันพฤหัสบดีที่ 26 สิงหาคม 2564
กรมทางหลวงชนบท ขยายถนนสาย สป.1011 จังหวัดสมุทรปราการ สนับสนุนเศรษฐกิจภาคตะวันออก (EEC) รองรับการขยายตัวของพื้นที่ในอนาคต คาดก่อสร้างแล้วเสร็จในปี 2564
กรมทางหลวงชนบท (ทช.) กระทรวงคมนาคม ดำเนินโครงการขยายถนนทางหลวงชนบทสาย สป.1011 แยกทางหลวงแผ่นดินหมายเลข 3 - เทพารักษ์ อำเภอบางพลี จังหวัดสมุทรปราการ คาดก่อสร้างแล้วเสร็จในปี 2564
กรมทางหลวงชนบท (ทช.) กระทรวงคมนาคม ดำเนินโครงการขยายถนนทางหลวงชนบทสาย สป.1011 แยกทางหลวงแผ่นดินหมายเลข 3 - เทพารักษ์ อำเภอบางพลี จังหวัดสมุทรปราการ คาดก่อสร้างแล้วเสร็จในปี 2564
นายปฐม เฉลยวาเรศ อธิบดีกรมทางหลวงชนบท กล่าวว่า จังหวัดสมุทรปราการมีพื้นที่ตั้งอยู่ใกล้กับกรุงเทพมหานคร จึงได้รับอิทธิพลจากการขยายตัวของเมืองและทางด้านเศรษฐกิจ ประกอบกับมีสถานที่และหน่วยงานราชการที่สำคัญ เช่น โครงการลูกพระดาบส สมุทรปราการ ตามพระราชดำริ ศูนย์อุตุนิยมวิทยาและพยากรณ์อากาศ มหาวิทยาลัยราชภัฏธนบุรี สมุทรปราการ สถาบันการแพทย์จักรีนฤบดินทร์ ส่งผลให้มีปริมาณการจราจรหนาแน่นและมีแนวโน้มเพิ่มขึ้นอย่างต่อเนื่อง ทช. จึงได้ดำเนินการขยายถนนทางหลวงชนบทสาย สป.1011 แยกทางหลวงแผ่นดินหมายเลข 3 - เทพารักษ์ อำเภอบางพลี จังหวัดสมุทรปราการ จากเดิม 2 ช่องจราจร เป็น 4 ช่องจราจร โดยก่อสร้างเป็นผิวจราจรแบบคอนกรีตเสริมเหล็กจาก กม. ที่ 0+000 - กม. ที่ 2+200 และ กม. ที่ 2+900 - กม. ที่ 3+875 ระยะทาง 3.175 กิโลเมตร และช่วงบริเวณหน้าสถาบันการแพทย์จักรีนฤบดินทร์ ก่อสร้างเป็น 6 ช่องจราจร จาก กม. ที่ 2+200 - กม. ที่ 2+900 ระยะทาง 0.700 กิโลเมตร รวมระยะทางทั้งสิ้น 3.875 กิโลเมตร พร้อมก่อสร้างสะพานคอนกรีตเสริมเหล็ก 5 แห่ง ระบบระบายน้ำ ไฟฟ้าแสงสว่าง เครื่องหมายจราจร และสิ่งอำนวยความปลอดภัย ทั้งนี้เพื่อแก้ไขปัญหาจราจรที่หนาแน่น รองรับการขยายตัวของพื้นที่ในอนาคต สนับสนุนโครงการระเบียงเศรษฐกิจภาคตะวันออก (Eastern Economic Corridor: EEC) รวมถึงส่งเสริมเศรษฐกิจการขนส่งและการท่องเที่ยวบริเวณจังหวัดสมุทรปราการ และพื้นที่ใกล้เคียงให้สามารถเดินทางได้อย่างสะดวกปลอดภัย สอดรับนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
ปัจจุบันโครงการมีความก้าวหน้าไปแล้วกว่าร้อยละ 68 ขณะนี้อยู่ระหว่างการดำเนินงานแผ่นพื้นคอนกรีตเสริมเหล็กรองรับโครงสร้างทาง งานชั้นโครงสร้างทาง และงานผิวจราจรคอนกรีตเสริมเหล็ก นอกจากนี้ โครงการดังกล่าวได้มีการตอกเสาเข็มปูพรมเต็มพื้นที่พร้อมแผ่นพื้นคอนกรีตเสริมเหล็กก่อนก่อสร้างโครงสร้างคันทาง เพื่อป้องกันการทรุดตัวบนพื้นที่ดินอ่อนอีกด้วย โดยคาดว่าจะก่อสร้างแล้วเสร็จสมบูรณ์ประมาณปลายปี 2564
วันเสาร์ที่ 7 สิงหาคม 2564
โฆษกรัฐบาล แจงการจัดสรรชุด ATK 1.1 ล้านชุด กระจายลงพื้นที่ในกลุ่มจังหวัดสีแดงเข้มแล้ว
โฆษกรัฐบาล แจงการจัดสรรชุด ATK 1.1 ล้านชุด กระจายลงพื้นที่ในกลุ่มจังหวัดสีแดงเข้มแล้ว
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า รัฐบาลได้จัดสรรและกระจายชุดตรวจ Antigen Test Kit ซึ่งรัฐบาลไทยได้รับจากสมาพันธรัฐสวิส จำนวน 1.1 ล้านชุด เพื่อใช้ประโยชน์ตามความเหมาะสมแล้ว
โฆษกรัฐบาล กล่าวว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมได้สั่งการให้หน่วยงานที่เกี่ยวข้อง ให้กระจายชุดตรวจ ATK ซึ่งได้รับจากสมาพันธรัฐสวิส ตามความจำเป็นเร่งด่วน อย่างทั่วถึง เป็นธรรม ซึ่งขณะนี้รัฐบาลได้จัดสรรไปยังจังหวัดพื้นที่ควบคุมสูงสุดและเข้มงวด 13 จังหวัด ตามจำนวนผู้ป่วยและความเหมาะสมแล้ว ดังนี้
•กรุงเทพมหานครจำนวน 200,000 ชุด
•นนทบุรี ปทุมธานี จังหวัดละ 75,000 ชุด
•อยุธยา สมุทรสาคร นครปฐม ชลบุรี สมุทรปราการ และฉะเชิงเทรา จังหวัดละ 70,000 ชุด
•4 จังหวัดภาคใต้ ได้แก่ นราธิวาส ปัตตานี ยะลา และสงขลา จังหวัดละ 45,000 ชุด และ
•สำรองที่กระทรวงสาธารณสุขจำนวน 150,000 ชุด
ในการนี้ โฆษกรัฐบาลเปิดเผยว่า นายกรัฐมนตรีเชื่อมั่นว่าอุปกรณ์ทางการแพทย์ที่ได้รับมอบจากสมาพันธรัฐสวิส และได้แจกจ่ายแล้วนี้ จะมีส่วนสำคัญในการสนับสนุนให้ไทยสามารถควบคุมจำกัดวงของการแพร่ระบาดของโรคโควิด-19 ได้อย่างมีประสิทธิภาพมากยิ่งขึ้น
ทั้งนี้ ในส่วนของเครื่องช่วยหายใจ จำนวน 102 เครื่อง ที่ได้รับมอบจากสมาพันธรัฐสวิส ในโอกาสเดียวกันนี้ จะได้แจกจ่ายตามความเหมาะสมต่อไป
.............................
กลุ่มประชาสัมพันธ์และเผยแพร่ สำนักโฆษก
วันศุกร์ที่ 28 มกราคม 2565
รัฐมนตรีเกษตรฯ เปิดโครงการตั้งศูนย์กลางการผลิตอาหารสัตว์ (Feed Center) จ.ประจวบคีรีขันธ์
รัฐมนตรีเกษตรฯ เปิดโครงการตั้งศูนย์กลางการผลิตอาหารสัตว์ (Feed Center) จ.ประจวบคีรีขันธ์ มุ่งหวังให้มีการตั้งศูนย์ฯ กระจายไปตามพื้นที่ต่าง ๆ ที่มีการเลี้ยงโคนม เพื่อช่วยลดต้นทุนการผลิต และเพิ่มคุณภาพน้ำนมดิบของเกษตรกรรายย่อยให้สูงขึ้น
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นประธานในพิธีเปิดโครงการตั้งศูนย์กลางการผลิตอาหารสัตว์ (Feed Center) ณ บริเวณโครงการเลี้ยงโคนมในระบบชีวภาพ (วัวหลุม) ต.ศิลาลอย อ.สามร้อยยอด จ.ประจวบคีรีขันธ์ โดยโครงการดังกล่าว ได้รับการสนับสนุนจากกรมส่งเสริมสหกรณ์ ภายใต้โครงการปรับโครงสร้างการผลิต การรวบรวมและแปรรูป ของสถาบันเกษตรกร (พ.ร.ก. เงินกู้โควิด พ.ศ.2563) จำนวนงบประมาณทั้งสิ้น 8,455,000.00 บาท แบ่งเป็น เงินอุดหนุนจากภาครัฐ 7,609,500 บาท และเป็นเงินที่ชุมนุมสหกรณ์โคนมภาตใต้และตะวันตก จำกัด สมทบ จำนวน 845,000 บาท เพื่อใช้เป็นทุนดำเนินการก่อสร้างและจัดซื้อครุภัณฑ์พร้อมติดตั้งอุปกรณ์กระบวนการผลิตอาหารสัตว์ TMR ประกอบด้วย โรงเรือนเก็บและผสมอาหาร TMR บ่อหมักอาหารหยาบ ลานคอนกรีต รถบรรทุก 6 ล้อ แบบดั้ม รถตัดล้อยาง ขนาด 100 แรงม้า เครื่องผสมอาหาร TMR และเครื่องบรรจุอาหารสุญญากาศแบบ 2 หัว
รัฐมนตรีว่าการกระทรวงเกษตรและสหกรณ์ กล่าวว่า รู้สึกชื่นชมความตั้งใจของชุมนุมสหกรณ์โคนมภาตใต้และตะวันตก จำกัด ในการจัดตั้งศูนย์กลางการผลิตอาหารสัตว์ (Feed Center) ได้สำเร็จตามวัตถุประสงค์ที่ได้เสนอโครงการขึ้นไป และทราบว่านอกเหนือจากศูนย์แห่งนี้แล้ว ยังมีอีกศูนย์หนึ่งที่จัดตั้งได้สำเร็จ คือ สหกรณ์โคนมไทย – เดนมาร์คประจวบคีรีขันธ์ จำกัด ซึ่งเป็นไปตามนโยบายของกระทรวงที่มีเป้าหมายให้มีการจัดตั้งศูนย์กลางการผลิตอาหารสัตว์ (Feed Center) กระจายไปตามพื้นที่ต่าง ๆ ที่มีการเลี้ยงโคนม เพื่อช่วยลดต้นทุนการผลิต ในขณะเดียวกันยังเป็นการเพิ่มคุณภาพน้ำนมดิบของเกษตรกรรายย่อยให้
สูงขึ้น อย่างไรก็ตาม โครงการดังกล่าวจะประสบผลสำเร็จในการลดต้นทุนและเพิ่มคุณภาพน้ำนมซึ่งเป็นผลผลิตได้มากน้อยเพียงใดนั้น ต้องมีการบริหารจัดการให้มีประสิทธิภาพ ซึ่งหากการดำเนินงานประสบผลสำเร็จ จะเป็นการนำร่องให้กับสหกรณ์อื่น ๆ โดยรัฐบาลพร้อมที่จะสนับสนุนงบประมาณอุดหนุนการดำเนินงานที่จะสามารถพัฒนาเกษตรกรให้มีความเข้มแข็ง เพื่อสร้างความมั่นคงและยั่งยืนให้กับเกษตรกรทุกสาขาอาชีพต่อไป
ทั้งนี้ จ.ประจวบคีรีขันธ์ เป็นจังหวัดที่มีการเลี้ยงโคนมมากเป็นอันดับที่ 5 ของประเทศ มีเกษตรกรผู้เลี้ยงโคนมกระจายอยู่ทุกอำเภอ รวม 8 อำเภอ รวมทั้งสิ้น 1,059 ราย จำนวนโคนม 36,915 ตัว ผลิตน้ำนมดิบ 64,112 ตันต่อปี โดยผลิตน้ำนมดิบผ่านระบบสหกรณ์โคนม มีสหกรณ์โคนม จำนวน 6 แห่ง วิสาหกิจชุมชนผู้เลี้ยงโคนม จำนวน 1 แห่ง และกลุ่มผู้เลี้ยงโคนม จำนวน 1 แห่ง
วันจันทร์ที่ 22 พฤศจิกายน 2564
วธ.ประกาศ 8 สวจ.ดีเด่น ปี 2564  ผลงานเยี่ยมมุ่งเน้นสืบสาน รักษา ต่อยอดงานศิลปวัฒนธรรมและปฏิบัติหน้าที่ราชการด้วยหลักธรรมาภิบาล สร้างรายได้สู่ชุมชน-ประเทศ
วธ.ประกาศ 8 สวจ.ดีเด่น ปี 2564  ผลงานเยี่ยมมุ่งเน้นสืบสาน รักษา ต่อยอดงานศิลปวัฒนธรรมและปฏิบัติหน้าที่ราชการด้วยหลักธรรมาภิบาล สร้างรายได้สู่ชุมชน-ประเทศ
วธ.ประกาศ 8 สวจ.ดีเด่น ปี 2564 ผลงานเยี่ยมมุ่งเน้นสืบสาน รักษา ต่อยอดงานศิลปวัฒนธรรมและปฏิบัติหน้าที่ราชการด้วยหลักธรรมาภิบาล สร้างรายได้สู่ชุมชน-ประเทศ
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า เมื่อเร็วๆนี้ได้ลงนามในประกาศกระทรวงวัฒนธรรม (วธ.) เรื่องผลการคัดเลือกสำนักงานวัฒนธรรมจังหวัด (สวจ.) ดีเด่นประจำปีงบประมาณ พ.ศ. 2564 ตามที่ วธ. เสนอ จำนวน 8 จังหวัด ได้แก่ สวจ.เชียงราย สวจ.พังงา สวจ.สุราษฎร์ธานี สวจ.กาฬสินธุ์ สวจ.แพร่ สวจ.บุรีรัมย์ สวจ.นครนายกและสวจ.หนองบัวลำภู เพื่อเป็นการยกช่องเชิดชูเกียรติ สวจ. ที่มีความโดดเด่นและความสามารถในการบริหารจัดการองค์กร การแปลงนโยบายของรัฐบาล และของกระทรวงวัฒนธรรมไปสู่การปฏิบัติ การดำเนินงานร่วมกับเครือข่ายทางวัฒนธรรม และการให้บริการประชาชน รวมไปถึงเพื่อสร้าง ขวัญกำลังใจ เสริมแรงจูงใจ ในการปฏิบัติงานของบุคลากรในสำนักงานวัฒนธรรมจังวัด และประชาสัมพันธ์เผยแพร่ผลงานของ สวจ. ที่มีผลงานดีเด่นด้วย
รัฐมนตรีว่าการกระทรวงวัฒนธรรม กล่าวอีกว่า ขอแสดงความยินดีกับ สวจ. ดีเด่นประจำปีงบประมาณ พ.ศ. 2564 ผู้บริหาร ข้าราชการ เจ้าหน้าที่ของ สวจ. ถือเป็นบุคคลสำคัญในการเข้ามาช่วยกันขับเคลื่อนงานวัฒนธรรมให้เป็นไปตามนโยบายและยุทธศาสตร์ของรัฐบาลและวธ.ได้อย่างเป็นรูปธรรม และขอให้ทุกคนตั้งใจปฏิบัติหน้าที่ราชการโดยเทิดทูนสถาบันชาติ ศาสนาและพระมหากษัตริย์ ทำนุบำรุงศาสนา ศิลปะและมวัฒนธรรมให้มีการรักษา สืบทอดและพัฒนาอย่างยั่งยืนด้วยการนำนโยบายหลักของวธ. 4 ประการคือ "สืบสาน รักษา ต่อยอดงานศิลปวัฒนธรรมและปฏิบัติหน้าที่ราชการด้วยหลักธรรมาภิบาล" มาเป็นหลักในการปฏิบัติงาน รวมทั้งขอให้ปฏิบัติหน้าที่ด้วยความซื่อสัตย์ สุจริต มีการบูรณาการการทำงานร่วมกับทุกภาคส่วนทั้งหน่วยงานรัฐ เอกชน ชุมชนและเครือข่ายทางวัฒนธรรมเพื่อนำวัฒนธรรมมาสร้างคนดี สังคมดี พร้อมกันนี้ สวจ. ทั่วประเทศร่วมกันส่งเสริมการนำทุนทางวัฒนธรรมมาต่อยอดเพิ่มมูลค่าทางเศรษฐกิจ ช่วยสร้างรายได้แก่ชุมชนและประเทศเพื่อเป็นรากฐานในการพัฒนาประเทศอย่างยั่งยืน
นายอิทธิพล กล่าวด้วยว่า ที่สำคัญขอให้ สวจ.ทั่วประเทศ มุ่งพัฒนากลไกและยกระดับการบริหารจัดการงานวัฒนธรรม รวมทั้งพัฒนาบุคลากรให้มีความรอบรู้ ความทันสมัยเพื่อส่งเสริมให้ประชาชนตระหนักถึงคุณค่าและความสำคัญของวัฒนธรรม มีส่วนร่วมอนุรักษ์และพัฒนามรดกวัฒนธรรมไทย และเพื่อให้เกิดประสิทธิภาพในการขับเคลื่อนโมเดลเศรษฐกิจใหม่ BCG และผลักดัน “Soft Power” ความเป็นไทยตามนโยบายรัฐบาล รวมทั้งส่งเสริมอุตสาหกรรมวัฒนธรรมที่มีศักยภาพของไทยหรือ 5 F ได้แก่ อาหาร (Food) ภาพยนตร์และวีดิทัศน์ (Film) ผ้าไทยและการออกแบบแฟชั่น (Fashion) มวยไทย (Fighting) และการอนุรักษ์และขับเคลื่อน เทศกาล ประเพณีสู่ระดับโลก(Festival) โดยนำทุนทางวัฒนธรรมมาต่อยอดสร้างสรรค์สินค้าและบริการ (Creative Culture) เพื่อเพิ่มมูลค่าทางเศรษฐกิจ สร้างรายได้จากการท่องเที่ยว และบริการทางวัฒนธรรมผ่านกิจกรรม โครงการต่างๆ อาทิ งานเทศกาลประเพณีต่างๆทั้งด้านศาสนา ศิลปวัฒนธรรม ชุมชนยลวิถี ผลิตภัณฑ์วัฒนธรรมไทย (CPOT) เพื่อสร้างงาน สร้างรายได้ให้แก่ประชาชน เสริมสร้างเศรษฐกิจฐานรากฟื้นฟูเศรษฐกิจของประเทศ ในช่วงสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) เริ่มคลี่คลาย
วันอาทิตย์ที่ 28 สิงหาคม 2565
ครม. ไฟเขียว เพิ่มราคากลางรับซื้อน้ำนมดิบ เป็น 20.50 บาท/กก. ช่วยเกษตรกรโคนมที่มีต้นทุนการผลิตเพิ่มขึ้น
....
ที่ประชุม ครม. (23 ส.ค. 65) เห็นชอบปรับเพิ่มราคากลางรับซื้อน้ำนมดิบ หน้าโรงงานแปรรูปผลิตภัณฑ์นม กิโลกรัมละ 1.50 บาท จากเดิม 19 บาทต่อกิโลกรัม เป็น 20.50 บาทต่อกิโลกรัม เพื่อช่วยเหลือเกษตรกรโคนมที่ได้รับผลกระทบจากราคาต้นทุนวัตถุดิบ อาหารสัตว์ และค่าขนส่งน้ำนมดิบที่ปรับตัวสูงขึ้นอย่างต่อเนื่อง
.
โดยให้มีผลนับตั้งแต่วันที่กระทรวงพาณิชย์อนุญาต ให้ผู้ประกอบการนมพาณิชย์ปรับราคาจำหน่ายผลิตภัณฑ์นมในตลาดได้ และให้กระทรวงพาณิชย์พิจารณาการปรับขึ้นราคาผลิตภัณฑ์นมให้เหมาะสมสอดคล้องกับต้นทุนการผลิตที่เพิ่มสูงขึ้นของผู้ประกอบการ
#ไทยคู่ฟ้า#ร่วมต้านโควิด19
-------------------
วันจันทร์ที่ 22 สิงหาคม 2565
โฆษกรัฐบาลย้ำ การที่จะยกเลิก พรก.ฉุกเฉินนั้น ศบค. จะพิจารณาความเหมาะสม พร้อมประเมินสถานการณ์-ความเสี่ยงที่เกิดขึ้นในช่วงเปลี่ยนผ่าน
โฆษกรัฐบาลย้ำ การที่จะยกเลิก พรก.ฉุกเฉินนั้น ศบค. จะพิจารณาความเหมาะสม พร้อมประเมินสถานการณ์-ความเสี่ยงที่เกิดขึ้นในช่วงเปลี่ยนผ่าน หลังการประกาศให้โควิด-19 เป็นโรคระบาดที่ต้องเฝ้าระวัง เน้นให้มีแผนรองรับที่ดี วิกฤตความเสียหายต้องไม่เกิดขึ้นอีก
วันที่ 22 สิงหาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ที่ประชุมคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ที่มีพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมเมื่อวันที่ 19 สิงหาคม 2565 ยังไม่ได้มีการพิจารณา การยกเลิกการประกาศใช้ พ.ร.ก.ฉุกเฉิน โดย ศบค. จะมีการประเมินสถานการณ์อีกครั้งก่อนเนื่องจากยังเหลือระยะเวลาการประกาศใช้จนถึงสิ้นเดือนกันยายนนี้
ทั้งนี้ สิ่งสำคัญของการประกาศใช้ พ.ร.ก ฉุกเฉินนั้นก็เพื่อควบคุมและป้องกันโรคโควิด-19 ที่เกิดขึ้น โดยไม่ได้มุ่งหวังการใช้ พ.ร.ก.ฉุกเฉินเพื่อประเด็นอื่นแต่อย่างใด รวมทั้งเพื่อเกิดการบูรณาการการทำงานร่วมกันของทุกหน่วยงานอย่างเป็นระบบและมีประสิทธิภาพ เพื่อทำให้ประชาชนเกิดความปลอดภัยจากโควิด-19 โดยการดำเนินงานที่ผ่านมาก็ได้รับการยอมรับและชื่นชมจากนานาประเทศ ซึ่งสนใจที่จะมาศึกษาแนวทางการดำเนินงานจากประเทศไทยด้วยซ้ำไป
นายอนุชากล่าวว่า อย่างไรก็ตามแม้ไม่ได้มีการหารือเรื่องการยกเลิก พ.ร.ก.ฉุกเฉิน แต่ที่ประชุม ศบค. ได้มีการหารือถึงความคืบหน้าในการจัดทำกรอบนโยบาย แนวทางปฏิบัติ และห้วงเวลา ในการดำเนินการเปลี่ยนผ่านสู่ภาวะ Post – Pandemic เพื่อการเฝ้าระวัง ป้องกันควบคุมโรคโควิด -19 หรือเป็นแผนการปรับลดระดับสถานการณ์โควิด-19 จากโรคติดต่ออันตรายเป็นโรคติดต่อที่ต้องเฝ้าระวัง ภายใต้หลักการ “เพื่อให้ประชาชนอยู่ร่วมกับโควิด-19 อย่างปลอดภัย สามารถดำเนินชีวิตได้ปกติ” โดย ศบค. ได้พิจารณาทั้งการประเมินสถานการณ์และความเสี่ยง ด้านการป้องกัน ซึ่งภาพรวมประชาชนในประเทศไทยมากกว่าร้อยละ 90 มีภูมิคุ้มกัน ผู้ฉีดวัคซีน 3 เข็มไม่ว่าสูตรใดสามารถป้องกันการป่วยรุนแรงและการเสียชีวิตได้มากกว่าร้อยละ 90 และหลังจากนี้ คาดการณ์ว่าโควิด-19 จะมีลักษณะการเกิดโรคในประชากรซึ่งจะคล้ายคลึงกับการระบาดของไข้หวัดใหญ่ ซึ่งจะพบผู้ป่วยได้ตลอดทั้งปี รวมทั้งด้านการรักษาอาการผู้ป่วย ซึ่งส่วนใหญ่แนวโน้มไม่รุนแรง ยกเว้นในกลุ่มที่มีปัจจัยเสี่ยงต่อโรครุนแรง และกลุ่ม 608
“ก่อนถึงวันที่ 1 ตุลาคม ศบค. จะมีการประเมินสถานการณ์ และความเสี่ยงที่เกิดขึ้นในช่วงเปลี่ยนผ่าน หลังจากการประกาศให้โควิด-19 เป็นโรคระบาดที่ต้องเฝ้าระวัง ว่าจะต้องคงกลไกในการควบคุมและบริหารจัดการอะไรไว้บ้าง ซึ่งต้องมั่นใจว่าจะไม่เกิดวิกฤตและความเสียหายในมิติต่าง ๆ เกิดขึ้นอีก หรือหากเกิดขึ้นต้องแก้ไขได้ทันท่วงที เน้นมีแผนรองรับที่ดี และวิกฤตความเสียหายต้องไม่เกิดขึ้นอีก ดังนั้น จึงขอให้รอผลการประชุม ศบค. ในเดือนกันยายนที่จะถึงนี้” นายอนุชา กล่าว
วันอาทิตย์ที่ 12 กันยายน 2564
ครู ปวช. เอกชน เตรียมรับเงินสมทบเพิ่ม 450 บาท/คน/ปี
....
ครม. เห็นชอบปรับอัตราเงินอุดหนุนรายบุคคลในส่วนของเงินสมทบเป็นเงินเดือนครูโรงเรียนเอกชน ประเภทอาชีวศึกษา ระดับปวช. ภายใต้กำกับดูแลของสำนักงานคณะกรรมการการอาชีวศึกษา (สอศ.)
.
โดยจะเพิ่มขึ้น 450 บาท/คน/ปี จากเดิม 8,582.50 บาท เป็น 9,032.50 บาท/คน/ปี ตั้งแต่ปีงบประมาณ 2565 เป็นต้นไป เพื่อประกันรายได้ครูโรงเรียนเอกชนให้ได้รับเงินเดือนไม่ต่ำกว่าอัตราขั้นต่ำที่ทางราชการกำหนด คือ เดือนละ 15,050 บาท
.
และ ครม. ยังเห็นชอบให้ สอศ. ตั้งงบประมาณรายจ่ายประจำปีงบประมาณ 2565 จำนวน 97,419,600 บาท เพื่อดำเนินการตามที่เสนอต่อไป
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 24 ธันวาคม 2564
กระทรวงยุติธรรม จัดพิธีมอบประกาศเกียรติคุณองค์กรคุณธรรมต้นแบบ กระทรวงยุติธรรม ประจำปี พ.ศ. ๒๕๖๔
กระทรวงยุติธรรม จัดพิธีมอบประกาศเกียรติคุณองค์กรคุณธรรมต้นแบบ กระทรวงยุติธรรม ประจำปี พ.ศ. ๒๕๖๔
ในวันศุกร์ที่ ๒๔ ธันวาคม ๒๕๖๔ เวลา ๑๓.๐๐ น. ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานในพิธีมอบประกาศเกียรติคุณองค์กรคุณธรรมต้นแบบ กระทรวงยุติธรรม ประจำปี พ.ศ. ๒๕๖๔ โดยมี พันตำรวจโทประวุธ วงศ์สีนิล รองปลัดกระทรวงยุติธรรม นางอรัญญา ทองน้ำตะโก รองปลัดกระทรวงยุติธรรม นางสาวรวิวรรณ์ ศรีวนาภิรมย์ ผู้ตรวจราชการกระทรวงยุติธรรม พร้อมด้วยผู้อำนวยการกอง ผู้แทนหน่วยงานในสังกัดกระทรวงยุติธรรม และผู้ที่เกี่ยวข้องเข้าร่วม ณ ห้องประชุม ๑๐ – ๐๙ (Auditorium) ชั้น ๑๐ อาคารกระทรวงยุติธรรม และผ่านระบบการประชุมทางไกล (Video Conference)
การจัดงานฯดังกล่าว จัดขึ้นเพื่อยกย่องเชิดชูหน่วยงานที่ได้รับการยกย่อง ในระดับต่างๆ และให้ส่วนราชการในสังกัดกระทรวงยุติธรรม ได้รับทราบแนวทางการขับเคลื่อนการส่งเสริมคุณธรรมของกระทรวงยุติธรรม ในปี พ.ศ. ๒๕๖๕ โดยมีหน่วยงานที่ผ่านการประเมินองค์กรคุณธรรมในสังกัดกระทรวงยุติธรรม ดังนี้ ระดับส่งเสริมคุณธรรม จำนวน ๖ หน่วยงาน ได้แก่ ๑. สำนักงานกิจการยุติธรรม ๒. สถาบันนิติวิทยาศาสตร์ ๓. สำนักงาน ป.ป.ส. ๔. กรมพินิจและคุ้มครองเด็กและเยาวชน ๕. สถาบันเพื่อการยุติธรรมแห่งประเทศไทย (องค์การมหาชน) ๖. สถาบันอนุญาโตตุลาการ ระดับคุณธรรม จำนวน ๑ หน่วยงาน ได้แก่ กรมราชทัณฑ์ และระดับคุณธรรมต้นแบบ จำนวน ๓ หน่วยงาน ได้แก่ ๑. สำนักงานปลัดกระทรวงยุติธรรม ๒. กรมคุมประพฤติ ๓. กรมคุ้มครองสิทธิและเสรีภาพ นอกจากนี้กรมคุ้มครองสิทธิและเสรีภาพ ได้รับการประกาศยกย่องให้เป็นองค์กรคุณธรรมต้นแบบโดดเด่นของกระทรวงยุติธรรม ประจำปีงบประมาณ พ.ศ. ๒๕๖๔ ซึ่งกรมการศาสนาจะแจ้งกำหนดการมอบโล่รางวัลองค์กรคุณธรรมต้นแบบโดดเด่นให้ทราบต่อไป
ในการนี้ ปลัดกระทรวงยุติธรรม ได้กล่าวแสดงความยินดีกับหน่วยงานในสังกัดกระทรวงยุติธรรม ที่ได้รับรางวัลองค์กรคุณธรรม กระทรวงยุติธรรม ประจำปี พ.ศ. ๒๕๖๔ พร้อมกล่าวใจความตอนหนึ่งว่า การทำงานราชการขอให้ทำเพื่อประชาชน คำนึงถึงประชาชนเป็นหลัก ให้คิดว่าการที่ทำเพื่อผู้อื่น คิดถึงผู้อื่นก่อนเป็นสิ่งที่ถูกต้อง เพราะเมื่อไหร่ที่เราทำเพื่อคนอื่นถือว่าเราเป็นคนมีคุณธรรม
วันเสาร์ที่ 19 มิถุนายน 2564
ดีอีเอส-ตำรวจ บุกทลาย 6 แอปเงินกู้เถื่อนนายทุนจีน
ดีอีเอส-ตำรวจ บุกทลาย 6 แอปเงินกู้เถื่อนนายทุนจีน
“ชัยวุฒิ”โชว์ผลการทำงานร่วมกันของดีอีเอส-ตำรวจบุกทลายแกงค์ปล่อยเงินกู้ดอกเบี้ยโหดผ่าน6แอปเงินกู้เถื่อนพบเบื้องหลังเป็นนายทุนจีนจำนวนลูกหนี้รวมกว่า7หมื่นราย
นายชัยวุฒิ ธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส)กล่าวว่าวานนี้(18มิ.ย. 64)กระทรวงฯร่วมกับสำนักงานตำรวจแห่งชาติ(สตช.)และสำนักงานตรวจคนเข้าเมือง(สตม.)ได้ร่วมทำการตรวจค้นตามหมายศาลและจับกุมผู้ต้องหา2รายในจ.นนทบุรีข้อหา“ร่วมกันประกอบกิจการทวงถามหนี้โดยไม่ได้รับอนุญาต”เชื่อมโยงกับการเปิดแอปเงินกู้เถื่อน6แอปพลิเคชั่น
ทั้งนี้ช่วงเดือนพ.ค. -มิ.ย.64ได้รับการร้องเรียนจากประชาชนว่าได้กู้เงินนอกระบบจากแอปพลิเคชั่นที่โฆษณาตามสื่อออนไลน์ต่างๆเบื้องต้นพบมี6แอปได้แก่1.แมวกวัก2.Tiktak 3.Ubaht 4.Cashdaddy 5.เต่ามงคลและ6.ถุงเงินมีจำนวนลูกหนี้รวมกันมากกว่า7หมื่นรายโดยเมื่อเหยื่อตกลงกู้เงินต้องส่งข้อมูลส่วนตัวพร้อมหมายเลขโทรศัพท์ให้กับทางแอปดังกล่าวยอดเงินกู้เริ่มตั้งแต่2,500-10,000บาทโดยจะหักค่าธรรมเนียม30-42% กำหนดเวลาคืนเงิน7วันเกินวันแรกดอกเบี้ย+ค่าปรับ12%วันถัดไปวันละ5%หากไม่ชําระตามที่กําหนดจะถูกเจ้าหน้าที่โทรตามทวงหนี้หรือโทรหาญาติพี่น้อง/คนรู้จักเพื่อให้เกิดความอับอาย
ปัจจุบันมีประชาชนตกเป็นผู้เสียหายจํานวนมากบางรายถูกโทรข่มขู่จึงได้เข้าแจ้งความร้องทุกข์ต่อพนักงานสอบสวนนำไปสู่การรวบรวมหลักฐานและศาลได้ออกหมายจับชาวไทย1คนและชาวจีน1คนพร้อมทั้งขออนุมัติหมายศาลเข้าทําการตรวจค้น2จุดในพื้นที่จ.นนทบุรีจากการตรวจค้นพบสมุดบัญชีบัตรกดเงินโทรศัพมือถือและคอมพิวเตอร์/โน้ตบุ๊กรวมถึงพบกลุ่มบุคคลซึ่งยอมรับว่าเป็นพนักงานโทรทวงหนี้จํานวน66คน
“การบูรณาการทำงานของกระทรวงฯและหน่วยงานตำรวจในครั้งนี้เป็นไปตามนโยบายของพล.อ.ประยุทธ์จันทร์โอชานายกรัฐมนตรีและพล.อ.ประวิตรวงษ์สุวรรณรองนายกรัฐมนตรีเรื่องการควบคุมกํากับดูแลชาวต่างชาติที่เข้ามาพํานักอาศัยหรือเข้ามาท่องเที่ยวในประเทศไทยและการกระทําความผิดทางเทคโนโลยี”นายชัยวุฒิกล่าว
สำหรับประชาชนที่พบเห็นการกระทำความผิดหรือพบเบาะแสเกี่ยวกับแอปพลิเคชั่นผิดกฎหมายอย่างเช่นแอปเงินกู้นอกระบบในลักษณะนี้สามารถแจ้งเข้ามาได้ที่เพจอาสาจับตาออนไลน์https://m.facebook.com/DESMonitor/ตลอด24ชั่วโมง
**********
วันจันทร์ที่ 9 พฤษภาคม 2565
รมว.สุชาติ ร่วมคณะนายก พบปะแรงงานนอกระบบ เยี่ยมคูโบต้าฟาร์ม จ.ชลบุรี ขานรับนโยบายพัฒนาเกษตรด้วยนวัตกรรมแบบครบวงจร
รมว.สุชาติ ร่วมคณะนายก พบปะแรงงานนอกระบบ เยี่ยมคูโบต้าฟาร์ม จ.ชลบุรี ขานรับนโยบายพัฒนาเกษตรด้วยนวัตกรรมแบบครบวงจร
เมื่อวันที่9พฤษภาคม2565นายสุชาติชมกลิ่นรัฐมนตรีว่าการกระทรวงแรงงานร่วมคณะของพล.อ.ประยุทธ์จันทร์โอชานายกรัฐมนตรีและรัฐมนตรีว่าการกระทรวงกลาโหมลงพื้นที่เยี่ยมชมการดำเนินงานของคูโบต้าฟาร์มและหารือแนวทางการพัฒนาการเกษตรของไทยไปสู่การเกษตรแบบSmart Farmingณห้องประชุมอาคารเกษตรวิวัฒน์คูโบต้าฟาร์มต.หนองอิรุณอ.บ้านบึงจ.ชลบุรีโดยมีนายทาคาโนบุอะชึมะ(Mr.Takanobu Azuma)กรรมการผู้จัดการใหญ่บริษัทสยามคูโบต้าคอร์ปอเรชั่นจำกัดกล่าวต้อนรับนายภัครธรณ์เทียนไชยผู้ว่าราชการจังหวัดชลบุรีนางเธียรรัตน์นะวะมะวัฒน์โฆษกกระทรวงแรงงาน(ฝ่ายการเมือง)นายไพโรจน์โชติกเสถียรอธิบดีกรมการจัดหางานนายประทีปทรงลำยองอธิบดีกรมพัฒนาฝีมือแรงงานนายบุญสงค์ทัพชัยยุทธ์เลขาธิการสำนักงานประกันสังคมพร้อมด้วยผู้บริหารระดับสูงกระทรวงแรงงานร่วมต้อนรับด้วย
โอกาสนี้นายกรัฐมนตรีได้พบปะกลุ่มแรงงานนอกระบบและให้กำลังใจแกนนำอาสาสมัครแรงงานระดับตำบลและเครือข่ายด้านแรงงานของจังหวัดชลบุรีที่มาร่วมต้อนรับซึ่งอาสาสมัครแรงงานเหล่านี้เป็นผู้เชื่อมประสานภารกิจของกระทรวงแรงงานไปสู่พื้นที่เป็นผู้ที่มีความเสียสละอุทิศตนเพื่อส่วนรวมทำงานใกล้ชิดกับพี่น้องประชาชนในชุมชนในการนำภารกิจประสานการให้บริการด้านแรงงานเพื่อให้ประชาชนมีงานทำมีทักษะฝีมือมีอาชีพมีรายได้ได้รับการคุ้มครองและมีหลักประกันทางสังคมที่ยั่งยืนอีกด้วยจากนั้นรมว.แรงงานยังได้ร่วมคณะนายกรัฐมนตรีรับฟังแนวทางการพัฒนาเกษตรสมัยใหม่และชุมชนต้นแบบSmart Farmingที่ประสบความสำเร็จจากผู้นำกลุ่มวิสาหกิจชุมชนและตัวแทนภาคเอกชนโดยนายกรัฐมนตรีได้มอบนโยบายการขับเคลื่อนนวัตกรรมและเทคโนโลยีการเกษตรแบบครบวงจรการส่งเสริมเครื่องจักรกลการเกษตรการยกระดับคุณภาพชีวิตของเกษตรกรและภาคเกษตรกรรมภายใต้หลักปรัชญาเศรษฐกิจพอเพียง
นายสุชาติกล่าวว่าท่านนายกรัฐมนตรีและรัฐมนตรีว่าการกระทรวงกลาโหมพล.อ.ประยุทธ์ จันทร์โอชาและท่านพล.อ.ประวิตรวงษ์สุวรรณรองนายกรัฐมนตรีที่กำกับดูแลกระทรวงแรงงานได้ให้ความสำคัญกับการส่งเสริมการประกอบอาชีพกลุ่มวิสาหกิจชุมชนให้เกิดการจ้างงานในระดับพื้นที่เพื่อให้สอดคล้องกับนโยบายรัฐบาลในการขับเคลื่อนนวัตกรรมและเทคโนโลยีการเกษตรแบบครบวงจรเพื่อยกระดับคุณภาพชีวิตของเกษตรกรภายใต้หลักปรัชญาเศรษฐกิจพอเพียงซึ่งที่ผ่านมาในส่วนของกระทรวงแรงงานโดยกรมพัฒนาฝีมือแรงงานได้บูรณาการความร่วมมือด้านการพัฒนาทักษะอาชีพด้านการเกษตรกับภาคเอกชนอย่างบริษัทสยามคูโบต้า
ในการดําเนินการฝึกอบรมให้กับบริษัทสยามคูโบต้าและบริษัทในเครือรวมทั้งกลุ่มเกษตรกรและผู้ประกอบอาชีพที่เกี่ยวข้องในหลักสูตรการขับขี่รถขุดมืออาชีพการซ่อมบํารุงรักษาเครื่องยนต์ดีเซลการขับขี่รถแทรกเตอร์มืออาชีพการขับขี่รถเกี่ยวข้าวมืออาชีพนอกจากนี้ยังมีความร่วมมือในด้านการพัฒนามาตรฐานฝีมือแรงงานด้วยการร่วมเป็นอนุกรรมการกําหนดมาตรฐานฝีมือแรงงานแห่งชาติในสาขาช่างซ่อมรถแทรกเตอร์การเกษตรการมีศูนย์ทดสอบมาตรฐานฝีมือแรงงานบริษัทสยามคูโบต้าคอร์ปอเรชั่นจํานวน2สาขาได้แก่ช่างซ่อมรถแทรกเตอร์การเกษตรและช่างซ่อมเครื่องยนต์ดีเซลเล็กรวมทั้งความร่วมมือด้านการส่งเสริมให้สถานประกอบการได้มีการพัฒนาทักษะพนักงานของตนเองภายใต้พ.ร.บ.ส่งเสริมการพัฒนาฝีมือแรงงานอีกด้วย
+++++++++++++++++++
กองเผยแพร่และประชาสัมพันธ์
9พฤษภาคม2565
วันพุธที่ 17 สิงหาคม 2565
ปลัดเกษตรฯ เปิดงานโครงการส่งเสริมไหมอุตสาหกรรมรังเหลือง
โชว์ผลงานตามนโยบายตลาดนำการผลิต ชู "น่านโมเดล" พร้อมเดินหน้าต่อ ขยายผลทั่วทุกพื้นที่
(17 ส.ค. 2565) ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยภายหลังเป็นประธานเปิดงานโครงการส่งเสริมไหมอุตสาหกรรมรังเหลือง ตามนโยบายตลาดนำการผลิต "น่านโมเดล" โดยมีนายปราโมทย์ ยาใจ อธิบดี กรมหม่อนไหม ผู้บริหารกระทรวงเกษตรและสหกรณ์ ข้าราชการ ตลอดจนประชาชน เข้าร่วม ณ ลานเอนกประสงค์บ้านหนองแดงใหม่ ตำบลหนองแดง อำเภอแม่จริม จังหวัดน่าน ว่า กระทรวงเกษตรและสหกรณ์ ได้ขับเคลื่อนนโยบายตลาดนำการผลิตมาอย่างต่อเนื่อง ตามแนวคิดการบริหารจัดการสินค้าเกษตรแบบใหม่ ให้เกษตรกรมีรายได้ที่แน่นอน มีความมั่นคงในการประกอบอาชีพ โดยให้หน่วยงานในส่วนกลางและส่วนภูมิภาคบูรณาการการทำงานร่วมกัน และแสวงหาความร่วมมือจากภาคีเครือข่าย โดยเฉพาะภาคเอกชน ประสานข้อมูลความต้องการด้านการตลาดจับคู่กับภาคการผลิตของเกษตรกร เพื่อวางแผนการผลิตทั้งในเชิงปริมาณและคุณภาพ ลดปัญหาทั้งกรณีสินค้าเกษตรล้นตลาดและไม่เพียงพอ ซึ่งกรมหม่อนไหมได้ขานรับนโยบายดังกล่าว ด้วยการแสวงหาความร่วมมือกับภาคเอกชน ร่วมกันวางแผนการผลิตรังไหมให้ได้มาตรฐานตามความต้องการของตลาด เป็นการสร้างความมั่นคงทางด้านอาชีพและรายได้ให้กับเกษตรกร ลดการนำเข้าเส้นไหมจากต่างประเทศ ลดการบุกรุกทำลายป่า เพิ่มพื้นที่สีเขียว สามารถแก้ไขปัญหาทั้งด้านเศรษฐกิจ สังคมและสิ่งแวดล้อม
สำหรับ ปัญหาสำคัญของภาคเกษตร คือ การผลิตสินค้าแล้วไม่มีตลาดรองรับ สินค้าไม่ได้มาตรฐาน ราคาสินค้าเกษตรตกต่ำ ผลผลิตล้นตลาด ด้วยเหตุนี้นโยบาย “ตลาดนำการผลิต” จึงเป็นแนวทางที่เกษตรกร สามารถวางแผนการผลิต เพื่อตอบสนองกับความต้องการของตลาด โดยมีภาคเอกชนที่เกี่ยวข้องมาบูรณาการร่วมกัน
ศูนย์หม่อนไหมเฉลิมพระเกียรติฯ น่าน ได้ดำเนินการปรับเปลี่ยนแนวคิด และวิธีการปลูกพืชของเกษตรกร โดยยึดแนวนโยบาย “ตลาดนำการผลิต” ของ ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ มาปฏิบัติ โดยได้แสวงหาความร่วมมือจากภาคเอกชน ได้แก่ บริษัท จุลไหมไทย จำกัด ซึ่งจากข้อมูลการผลิต พบว่า บริษัท มีความต้องการผลผลิตรังไหมปีละ 5,000 ตัน แต่เกษตรกรสามารถผลิตได้เพียงปีละ 2,000 ตัน ซึ่งจากโอกาสทางด้านการตลาดดังกล่าว จึงได้วางแผนการผลิตร่วมกันทั้งในเชิงปริมาณและคุณภาพ ดำเนินการส่งเสริมและสนับสนุนให้เกษตรกรในพื้นที่ปรับเปลี่ยนมาปลูกหม่อนเลี้ยงไหม ทดแทนข้าวโพดเลี้ยงสัตว์ ซึ่งมีความเสี่ยงด้านผลผลิตและราคา รวมถึงการบุกรุกทำลายป่า ซึ่งการปลูกหม่อนเลี้ยงไหมใช้พื้นที่น้อย ปลูกครั้งเดียวสามารถเก็บเกี่ยวได้หลายสิบปี และที่สำคัญได้สร้างความเข้มแข็งให้กลุ่มเกษตรกร โดยดำเนินการทำข้อตกลงซื้อขายรังไหมในระบบเกษตรพันธสัญญาร่วมกับเกษตรกรในการรับซื้อรังไหมที่เป็นระบบและเป็นธรรมทั้ง 2 ฝ่าย สร้างความไว้วางใจกัน และความร่วมมือในการพัฒนาศักยภาพการผลิต เพิ่มประสิทธิภาพในการผลิตอย่างยั่งยืน ซึ่งเป็นการบูรณาการ การทำงานระหว่างภาครัฐ ภาคเอกชน ภาคประชาสังคม และกลุ่มเกษตรกรในพื้นที่
ทั้งนี้ ผลการดำเนินการ ในปี 2564 มีเกษตรกรปลูกหม่อนเลี้ยงไหมอุตสาหกรรมรังเหลือง จำนวน 305 ราย ได้ผลผลิตรังไหมรวม 58.3 ตัน สร้างรายได้ให้แก่เกษตรกร เป็นเงิน 9,075,530 บาท สำหรับในปี 2565 คาดการณ์ผลผลิตรังไหมประมาณ 60 ตัน และสร้างรายได้ให้แก่เกษตรกรไม่น้อยกว่า 10 ล้านบาท และจะขยายผลไปยังพื้นที่ใกล้เคียงและพื้นที่อื่น ๆ ต่อไป
วันอาทิตย์ที่ 20 มีนาคม 2565
โฆษกรัฐบาลเผย “นายกฯ” ห่วงผู้ป่วยปอดอักเสบ ที่รักษาตัวอยู่ในขณะนี้มี 1,432 ราย มีอัตราครองเตียงร้อยละ 25.9  กำชับ สธ. เน้นลดจำนวนผู้ติดเชื้อโควิด-19 และผู้เสียชีวิตให้ได้มากที่สุด
โฆษกรัฐบาลเผย “นายกฯ” ห่วงผู้ป่วยปอดอักเสบ ที่รักษาตัวอยู่ในขณะนี้มี 1,432 ราย มีอัตราครองเตียงร้อยละ 25.9  กำชับ สธ. เน้นลดจำนวนผู้ติดเชื้อโควิด-19 และผู้เสียชีวิตให้ได้มากที่สุด วอนประชาชนเร่งฉีดวัคซีนเข็มกระตุ้น
วันที่ 20 มีนาคม 2565 นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้ความสำคัญกับการลดอัตราการติดเชื้อและอัตราการเสียชีวิตให้ต่ำที่สุด ภายใต้สถานการณ์ไวรัสโควิด-19 ยังคงแพร่ระบาด และจำนวนผู้ติดเชื้อยังคงสูงขึ้น และยังเป็นห่วงผู้ป่วยติดเชื้อโดยเฉพาะผู้ป่วยปอดอักเสบ ที่รักษาตัวอยู่ในโรงพยาบาลขณะนี้มีจำนวนสูงถึง1,432ราย เฉลี่ยจังหวัดละ 18 ราย อัตราครองเตียง ร้อยละ 25.9 ทั้งนี้ จากรายงานผู้เสียชีวิตส่วนใหญ่เป็นผู้อายุมากกว่า 60 ปีขึ้นไป รวมถึงคนที่มีโรคประจำตัว สาเหตุส่วนหนึ่งมาจากการที่ได้รับวัคซีนเพียง 2 เข็ม หรือไม่ได้รับวัคซีน ข้อมูลจากกระทรวงสาธารณสุขพบว่า ผู้ที่ได้รับวัคซีนเข็มที่ 3 หรือได้รับวัคซีนครบ สามารถลดการติดเชื้อและเสียชีวิตลงได้ นายกรัฐมนตรี จึงขอให้หน่วยงานที่เกี่ยวข้องเร่งรัดฉีดวัคซีนให้กับกลุ่มเสี่ยง 608 ที่ยังไม่ฉีดวัคซีน รวมไปถึงให้เร่งการฉีดวัคซีนเข็มกระตุ้น และฉีดวัคซีนสำหรับเด็กให้ทั่วถึงให้ได้มากที่สุด
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 24,996 ราย จำแนกเป็น ผู้ติดเชื้อในประเทศ 24,965 ราย และผู้ป่วยมาจากต่างประเทศ 31 ราย ผู้เสียชีวิตเพิ่มขึ้น 84 ราย ผู้ที่กำลังรักษาตัว 237,519 ราย และมียอดผู้ที่หายป่วยกลับบ้านแล้ว 22,292 ราย ทำให้มียอดผู้ป่วยยืนยันสะสมตั้งแต่ 1 ม.ค. 65 จำนวน 1,130,534 ราย จำนวนผู้ที่หายป่วยสะสมจำนวน 898,798 ราย
ขณะที่ภาพรวมการฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 ก.พ. 64 - 18 มี.ค. 65 รวม 127,263,288 โดส ใน 77 จังหวัด แบ่งเป็นผู้ได้รับวัคซีนเข็มที่ 1 สะสม 54,846,677 โดส ผู้ได้รับวัคซีนเข็มที่ 2 สะสม 50,088,649 โดส ผู้ได้รับวัคซีนเข็มที่ 3 สะสม 20,374,200 โดส และผู้ได้รับวัคซีนเข็มที่ 4 สะสม 1,953,772 โดส
วันอังคารที่ 1 มีนาคม 2565
ครม.เห็นชอบการจัดทำความตกลง Air Travel Bubble ระหว่างไทย – อินเดีย
ครม.เห็นชอบการจัดทำความตกลง Air Travel Bubble ระหว่างไทย – อินเดีย
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 1 มีนาคม 2565 ว่า ครม. มีมติเห็นชอบการจัดทำความตกลง Air Travel Bubble ระหว่างไทย – อินเดีย ตามที่กระทรวงคมนาคมเสนอ สืบเนื่องมาจากสถานการณ์การแพร่ระบาดของโรคติดเชื้อโควิด-19 ประเทศอินเดียได้ระงับเที่ยวบินพาณิชย์ระหว่างประเทศตั้งแต่วันที่ 23 มีนาคม 2563 เป็นต้นมา ทำให้เที่ยวบินพาณิชย์ระหว่างประเทศไม่สามารถเดินทางเข้าประเทศอินเดียได้ ซึ่งกระทรวงการต่างประเทศอินเดียได้มีการทาบทามฝ่ายไทยต่อการทำความตกลง Air Travel Bubble ระหว่างไทย – อินเดีย และขณะนี้ทั้งสองฝ่ายได้มีการประสานงานจนได้ข้อสรุปของการจัดทำความตกลง Air Travel Bubble ระหว่างไทย – อินเดีย มีสาระสำคัญคือ การรับขนผู้โดยสารบนเที่ยวบินระหว่างไทยและอินเดีย สามารถรับขนผู้มีสัญชาติไทย อินเดีย เนปาล ภูฏาน และผู้มีสัญชาติต่างประเทศอื่น ๆ ที่ถือวีซ่าเดินทางเข้าประเทศไทยและอินเดีย โดยก่อนที่สายการบินจะออกบัตรโดยสาร/Boarding Pass ให้กับผู้โดยสาร สายการบินต้องมั่นใจว่าผู้โดยสารทุกคนมีคุณสมบัติสามารถเข้าประเทศได้ ทั้งนี้ มีแผนที่จะเริ่มการบินในเดือน มี.ค.นี้ ผู้โดยสารที่เดินทางบนเที่ยวบินจะต้องเป็นการเดินทางระหว่างไทยและอินเดียเท่านั้น